CELEX: 32021D0762
Language: hu
Date: 2021-05-06 00:00:00
Title: A Bizottság (EU) 2021/762 végrehajtási határozata (2021. május 6.) a propán-2-olt tartalmazó, humán-egészségügyi termékekként való használatra szolgáló biocid termékek forgalmazásának és felhasználásának engedélyezésével kapcsolatban az ír Mezőgazdasági, Élelmiszer- és Tengerügyi Minisztérium által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról (az értesítés a C(2021) 3127. számú dokumentummal történt) (Csak az angol nyelvű szöveg hiteles)

2021.5.10.   
               
               
                  HU
               
               
                  Az Európai Unió Hivatalos Lapja
               
               
                  L 162/50
               
            
         A BIZOTTSÁG (EU) 2021/762 VÉGREHAJTÁSI HATÁROZATA
         (2021. május 6.)
         a propán-2-olt tartalmazó, humán-egészségügyi termékekként való használatra szolgáló biocid termékek forgalmazásának és felhasználásának engedélyezésével kapcsolatban az ír Mezőgazdasági, Élelmiszer- és Tengerügyi Minisztérium által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról
         
            
               (az értesítés a C(2021) 3127. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
         mivel:
         
                     (1)
                  
                  
                     2020. szeptember 18-án az ír Mezőgazdasági, Élelmiszer- és Tengerügyi Minisztérium (a továbbiakban: az illetékes hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el arról, hogy 2021. március 16-ig engedélyezi a propán-2-olt tartalmazó, humán-egészségügyi termékekként való használatra szolgáló biocid termékek forgalmazását és felhasználását (a továbbiakban: az intézkedés). Az illetékes hatóság az említett rendelet 55. cikke (1) bekezdésének második albekezdésével összhangban értesítette a Bizottságot és a többi tagállam illetékes hatóságait az intézkedésről és annak indokairól.
                  
               
                     (2)
                  
                  
                     Az illetékes hatóság által szolgáltatott információk szerint az intézkedésre a népegészségügy védelme érdekében volt szükség. A szappannal és vízzel történő kézmosás alternatívájaként az Egészségügyi Világszervezet (WHO) alkoholtartalmú kézfertőtlenítő szerek használatát javasolja a Covid19 terjedése elleni megelőző intézkedésként.
                  
               
                     (3)
                  
                  
                     A WHO által javasolt propán-2-ol összetételnek megfelelő termékek hatóanyagként propán-2-olt tartalmaznak. A propán-2-ol az 528/2012/EU rendelet V. melléklete szerinti 1. terméktípusba (humán-egészségügy) tartozó biocid termékekben való felhasználására jóváhagyott anyag.
                  
               
                     (4)
                  
                  
                     A Covid19-világjárvány kitörése óta Írországban rendkívül nagy a kereslet a fertőtlenítőszerek iránt, ami az ír piacon az ilyen termékek soha nem látott ellátási hiányához vezetett. A Covid19 komoly népegészségügyi veszélyt jelent Írországban, és terjedésének megfékezése szempontjából alapvető fontosságú, hogy elegendő mennyiségű fertőtlenítőszer álljon rendelkezésre.
                  
               
                     (5)
                  
                  
                     Az intézkedés feltételeinek megfelelően az ilyen termékeket forgalmazni kívánó vállalkozásoknak a termékekre vonatkozóan bizonyos információkat be kell nyújtaniuk az illetékes hatóságnak, amely eldönti, hogy engedélyezi-e a termékek piaci forgalmazását.
                  
               
                     (6)
                  
                  
                     A Bizottsághoz 2021. február 5-én indokolással ellátott kérelem érkezett az illetékes hatóságtól az intézkedésnek az 528/2012/EU rendelet 55. cikke (1) bekezdése harmadik albekezdése szerinti meghosszabbításának engedélyezésére vonatkozóan. A kérelmet azon aggályok alapján nyújtották be, amelyek szerint a Covid19 2021. március 16. után is veszélyeztetheti a népegészségügyet, ezért a Covid19 jelentette veszély megfékezéséhez elengedhetetlen további fertőtlenítőszerek forgalomba hozatalának engedélyezése.
                  
               
                     (7)
                  
                  
                     Az illetékes hatóság szerint a humán-egészségügyi használatra szolgáló fertőtlenítőszerek iránti kereslet továbbra is rendkívül magas, mivel a Covid19 továbbra is folyamatosan jelen van Írországban.
                  
               
                     (8)
                  
                  
                     Az illetékes hatóság valamennyi olyan vállalkozást, amely az intézkedés keretében biztosította a termékeinek piaci hozzáférhetőségét, arra ösztönzött, hogy a lehető leghamarabb kérjék a termékek rendes engedélyezését a termékek forgalmazásában fellépő hiányok minimalizálása érdekében. Egyes vállalatok termékeik nemzeti engedélyezését kérelmezték. A kérelmek értékeléséhez azonban jelentős időre van szükség.
                  
               
                     (9)
                  
                  
                     Mivel a Covid19 továbbra is veszélyt jelent a népegészségügyre, és ezt a veszélyt Írországban nem lehet megfelelően kezelni anélkül, hogy a piacon további fertőtlenítőszerek forgalmazását engedélyeznék, helyénvaló lehetővé tenni az illetékes hatóság számára az intézkedés kiterjesztését.
                  
               
                     (10)
                  
                  
                     Tekintettel arra, hogy az intézkedés 2021. március 17-én hatályát vesztette, ennek a határozatnak visszamenőleges hatállyal kell bírnia.
                  
               
                     (11)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Az ír Mezőgazdasági, Élelmiszerügyi és Tengerügyi Minisztérium 2022. szeptember 18-ig meghosszabbíthatja a propán-2-olt tartalmazó, humán-egészségügyi termékekként való használatra szolgáló biocid termékek forgalmazására és felhasználására vonatkozó engedélyt.
         
         
            2. cikk
            Ennek a határozatnak az ír Mezőgazdasági, Élelmiszer- és Tengerügyi Minisztérium a címzettje.
            Ezt a határozatot 2021. március 17-től kell alkalmazni.
         
         
            Kelt Brüsszelben, 2021. május 6-án.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 167., 2012.6.27., 1. o.